次韵子瞻送顧子敦河北都運二首  其一
作者：黄庭堅
朝代：宋

paragraphs: 儒者給事中，顧公甚魁偉。
經明往行河，商略頗應史。
勞人又費乏，國計安能已。
成功渠有命，得人斯可喜。
似聞阻饑餘，惡少驚邑里。
啟鑰探珠金，奪懷取姝美。
部中十盜發，一二書奏紙。
西連魏三河，東盡齊四履。
此豈小事哉，何但行治水。
使民皆農桑，乃是真儒耳。